# 04017 Традиции и дарителство

***Клас:*** *4ти*

***Учениците се научават да разбират значението на думите, свързани с филантропията/дарителството, както и важната роля на традицията за развитие на дарителството в общността и гражданското общество като цяло.***

**Продължителност**: Две занятия по 40 минути

**Цели:**

* Формиране чувство на принадлежност към общността с помощта на традициите;
* Формиране на знания и умения за филантропията/дарителството, както и значението на думите, свързани с двете синонимни понятия;
* Формиране на умения за отговорност за общото благо според принципите на демокрацията.

**Очаквани резултати:**

*Учениците ще:*

* разгледат дарителството като важна традиция на демокрацията в България;
* използват правилно думата „филантропия“ и други думи, свързани с нея;
* нарисуват рисунка, която да илюстрира дума от речника на филантропията.

**Материали:**

* конопено платно (зебло) или друг вид рехав плат, изрязан във формата на квадрат;
* копия от Приложение 1 за учениците: „Речник на филантропията“;
* пастели, хартия за рисуване – нарязана на квадрати;
* речници за учениците;
* маркери или пастели за рисуване върху плат;
* плат от памук или памук и полиестер, разрязан на квадрати с размери 15х15 или 20x20 см (стар чаршаф би свършил чудесна работа)

**Библиография**

* Традиции и обичаи на Бъдни вечер - <http://slides.copaste.net/slide/22577/badni-vecher/>
* Традиции на Великден –

<http://www.slideboom.com/presentations/600071/%D0%A8%D0%B0%D1%80%D0%B5%D0%BD-%D0%92%D0%B5%D0%BB%D0%B8%D0%BA%D0%B4%D0%B5%D0%BD>

* Легендата за хан Кубрат <http://www.neumornite.ednevnik.bg/index.php?page=hankubrat>

**Инструкции**

***Урок № 1***

1. Помолете учениците да помислят за семейни празници, които винаги се празнуват по един и същ начин. Кажете им, че това е „традиция“. Разкажете им за някоя семейна традиция и защо тя е важна, например: *„На Бъдни вечер винаги празнувам с всички свои роднини и си приготвяме едни и същи ястия – така е, откакто се помня“* или „На Великден винаги боядисваме яйца и ядем козунаци”. Попитайте учениците кой желае да разкаже за някоя традиция в своето семейство и да обясни защо тя е важна.
2. Представете на учениците следното определение за „традиция“ и ги попитайте дали са съгласни с него или не и защо***: „Специален начин да се прави нещо, който съществува от дълго време, защото хората са емоционално свързани с него и го завещават на други хора.“***
3. Обяснете на класа, че традициите са важни за общностите извън семейството, към които учениците принадлежат. Традициите са като нишките в парче плат. Заедно те допринасят да се изградят силни и здрави общности. Представете нагледно тази идея, като използвате парчето зебло, за да илюстрирате здравината на една общност, а отделните нишки в тъканта – традициите. Покажете как общността може да бъде отслабена, като премахнете някои от нишките. Дайте пример и с легендата за хан Кубрат – вж. Библиография.
4. Поставете на видно място определението за „филантропия“: даряване на време, умения и средства за общото благо, и заедно с класа дискутирайте значението на думата. Помолете учениците да помислят за примери за филантропия или помощ за другите, които съществуват в момента или са съществували дълго в тяхната общност. Дискутирайте какво е за общността значението на традицията за филантропия. Обяснете, че филантропията е традиция, която сега се изгражда в България, за да сплоти гражданското общество и ако тази традиция не бъде продължена, това ще го отслаби, а също така и демокрацията в България.

***Урок № 2***

1. Раздайте на всеки ученик Приложение № 1: Речник на ученика. Открийте думите „филантропия“ и „традиция“ и преговорете определенията. Кажете на учениците, че всяка от думите в списъка ще им помогне да разберат по-добре определението за филантропия.
2. Разделете класа на групи от около четирима. Помолете групите да изчетат речника заедно с определенията на думите и да обсъдят тези, които са им неясни. Нека отделните групи да разкажат на всички за думите, чието значение им е било трудно да разберат.
3. Кажете на учениците, че ще работят отново в същите групи, като всяка група ще избере различна дума от речника към урока, за да образува с нея изречение и да я нарисува. Учениците трябва да обсъдят предложените от тях изречения помежду си, за да са сигурни, че съответната дума е използвана правилно и че изречението предава значението ѝ. Те трябва да обсъдят и как да илюстрират всяко изречение. Няма нищо лошо думите на различните групи да се повтарят.
4. След това върху квадрата бяла хартия или плат учениците рисуват рисунката, като използват пастели или маркери, и отдолу написват изречението. Свържете квадратните отрязъци с всички завършени рисунки, така че да образуват „Пано — речник на филантропията“, което да бъде изложено в класната стая или на друго място в училището.

**Приложение 1**

**Речник на ученика**

* **действие (съществително име):** 1. Нещо, което се извършва; акт: 2. Дейността или фактът на извършване на нещо
* **съпричастен (прилагателно име):** Ангажиран или заинтересован
* **гражданин (съществително име):** Човек, който живее в малък или голям град
* **гражданска доблест (съществително име):** Проявление на качеството „добър гражданин“
* **общо благо** **(съществително име):** Означава отделните граждани да са ангажирани и мотивирани да допринасят за благоденствието на общността (дори и ако трябва да пожертват за това времето, личните предпочитания или парите си); да работят заедно с другите членове на общността за увеличаване на общата полза.
* **общност (съществително име):** Група хора с общи цели, както и местата, където те живеят, работят, забавляват се и споделят специални моменти
* **сътруднича (си) (глагол):** Работя заедно с други в името на обща кауза
* **дарение (съществително име):** Дар; помощ
* **дарявам** **(глагол):** Давам нещо безвъзмездно
* **помагам**  **(глагол):** 1. Давам или правя нещо, което е нужно или полезно; съдействам: 2. Оказвам подкрепа; 3. Предотвратявам или променям
* **добър (прилагателно име):** Услужлив, внимателен и деликатен
* **филантропия (съществително име):** 1. Инициатива в помощ на другите; 2. Лично действие за общото благо; 3. Даряване на време, умения и средства
* **личен (прилагателно име):** Който е присъщ на или е свързан с определено лице или група; обратното на обществен
* **обществен** **(прилагателно име):** 1. Който е присъщ на или се отнася до хората като цяло или общността; 2. Подпомаган или използван от всички хора, или достъпен за всички; обратното на личен
* **уважение (съществително име):** 1. Чувство на респект и почит 2. Внимание и зачитане
* **отговорен** **(прилагателно име):** 1. Който е носител на дълг или задължение; 2. Сигурен, надежден, солиден; 3. Който е свързан с важни задължения или отговорности
* **безкористен (прилагателно име):** Който не чувства или не показва загриженост за себе си; жертвоготовен
* **споделям (глагол):** 1. Притежавам, използвам или правя съвместно с другите
* **умение** **(съществително име):** 1. Способност, свързана с усвояване или научаване на нещо
* **традиция** **(съществително име):** Специален начин да се прави нещо, който съществува от дълго време, защото хората са емоционално свързани с него и го завещават на други хора
* **средства** **(съществително име, мн.ч.):** 1. Пари, скъпоценности или други ценности, които се събират и натрупват.
* **благонадежден** **(прилагателно име):** Сигурен, на който може да се разчита
* **доброволец** **(съществително име):** Човек, който върши някаква работа или помага безвъзмездно, без да очаква заплащане за това